text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 10 декември 2013 година
  за разрешаване на Хърватия да използва някои приблизителни разчети при изчисляването на базата за собствените ресурси от ДДС
  (нотифицирано под номер C(2013) 8688)
  (само текстът на хърватски език е автентичен)
  (2013/748/ЕС, Евратом)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Договора за създаване на Европейската общност за атомна енергия,
  като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 13 от него,
  като има предвид, че:
  (1)
  Съгласно член 390в от Директива 2006/112/ЕО на Съвета от 28 ноември 2006 г. относно общата система на данъка върху добавената стойност (2), както е посочено в глава 8, точка 2, буква д). Данъчното облагане по приложение V, посочено в член 18 от Акта относно условията за присъединяване на Република Хърватия и промените в Договора за Европейския съюз, Договора за функционирането на Европейския съюз и Договора за създаване на Европейската общност за атомна енергия (3), Хърватия може, съгласно условията, приложими в държавата членка на датата на нейното присъединяване, да продължи да освобождава от данък доставката на земя за строеж, със или без построените върху нея сгради, както е посочено в буква й) от член 135, параграф 1 и в точка 9 от приложение X, част Б от Директива 2006/112/ЕО, без подновяване, до 31 декември 2014 г., както и международния превоз на пътници, както е посочено в точка 10 от приложение X, част Б от Директива 2006/112/ЕО, доколкото същото освобождаване се прилага в някоя от държавите членки, които са членували в Съюза преди присъединяването на Хърватия; тези сделки трябва да бъдат взети предвид при определянето на базата за собствените ресурси от ДДС.
  (2)
  Хърватия поиска от Комисията разрешение да използва някои приблизителни разчети при изчисляването на базата за собствените ресурси от ДДС от 1 януари 2013 г. до 31 декември 2014 г., тъй като не може да извърши точно изчисление на базата за собствените ресурси от ДДС за сделките, посочени в част Б, точка 9 от приложение Х към Директива 2006/112/ЕО. Това изчисление е възможно да доведе до неоправдана административна тежест във връзка с ефекта от тези сделки върху общата база за собствените ресурси от ДДС на Хърватия. Хърватия е в състояние да направи изчисление, като използва приблизителни разчети за тази категория сделки. Следователно на Хърватия следва да се разреши да изчислява базата за собствените ресурси от ДДС от 1 януари 2013 г. до 31 декември 2014 г., като използва приблизителни разчети, в съответствие с второто тире от член 6, параграф 3 от Регламент (ЕИО, Евратом) № 1553/89.
  (3)
  Мерките, предвидени в настоящото решение, са в съответствие със становището на Консултативния комитет по собствените ресурси,
  ПРИЕ НАСТОЯЩОТО РЕШЕНИЕ:
  Член 1
  За целите на изчисляването на базата за собствените ресурси от ДДС от 1 януари 2013 г. до 31 декември 2014 г., на Хърватия се разрешава да използва приблизителни разчети по отношение на следните категории сделки, посочени в част Б от приложение Х към Директива 2006/112/ЕО:
  Доставка на земя за строеж (точка 9).
  Член 2
  Настоящото решение се прилага от 1 януари 2013 г. до 31 декември 2014 г.
  Член 3
  Адресат на настоящото решение е Република Хърватия.
  Съставено в Брюксел на 10 декември 2013 година.